
Reagensglasbørn 


I den lægevidenskabelige historie er udført mange bedrifter og 
fremskridt af mennesker, der i mange tilfælde ikke engang har 
fået æren af deres arbejde. Nogle af disse fremskridt er rene 
mirakler, som endog fuldstændig vender op og ned på naturen. 


Til miraklerne hører så absolut den kunstige befrugtning. En 
kvinde kan blive gravid ved indpodning, og et fuldstændigt nor¬ 
malt barn er det forbløffende resultat af en sådan indpodning. 
— Ja, det lyder forbavsende. — 





Dette er den gamle historie — to unge møder hinaden — forel¬ 
sker sig — bliver gift — og efter en dejlig bryllupsrejse følger 
nogle år, fulde af lykke. Så kommer det kritiske punkt — 

— begge er klare over, at deres ægteskab langsomt men sikkert 
nærmer sig sit forlis — de elsker hinaden, men kan ikke læn¬ 
gere udfylde hinandens liv — et tomrum er opstået. Den natur¬ 
lige tanke fødes, at et barn vil kunne hjælpe dem igennem kri¬ 
sen, den unge kvinde ønsker sig brændende et barn — men den 
unge mand er ude af stand til at blive fader. 

Den kunstige befrugtning hjælper dem i deres nød — de mørke 
skygger på deres ægteskabs himmel spredes — kærligheden mel¬ 
lem dem blomstrer op igen — takket være det lille barn, som de 
næsten havde opgivet håbet om at få — 




To unge mennesker, Cathy og George, møder hinanden, forelsker 
sig og gifter sig, og de første år går hen i lykke og gensidig 
kærlighed. Men lidt efter lidt glider de to unge fra hinanden, 
han er opslugt af sit arbejde og overlader sin unge kone for me¬ 
get til sig selv. Hun søger selskabelighed hos venner, de hidtil 
har været fælles om, men efter et ualmindeligt yderliggående 
gilde indser de begge, hvor tom og indholdsløs tilværelsen efter¬ 
hånden er blevet' for dem. — De får talt ud sammen og beslutter 
sig til, at de vil have et barn. Men nu begynder problemerne 
først for alvor — de kan ikke få noget barn og søger til sidst 
en læge. Der er ikke noget i vejen med Cathy, hun er i stand 
til at blive moder — men George er steril og vil aldrig kunne 
blive fader. 



De unges sorg er stor, men da Cathy er mod adoption og øn¬ 
sker sine egne børn, giver lægen dem et råd, som de til sidst be¬ 
slutter sig til at følge. Han foreslår kunstig befrugtning, således 
at Cathy ved indpodning bliver svanger og på den måde kan 
føde sit eget barn. Resultatet af det første forsøg falder heldigt 
ud, og således går det til, at et barnløst ægteskab, på vej mod op¬ 
løsning, reddes. — En lille familie skabes, og alt vender sig til 
fryd og glæde for de to unge. 




Vi håber, at denne lille fortælling har overbevist Dem om, at et 
ægteskab på ingen måde behøver at forlise, fordi det er barnløst, 
og man brændende ønsker sig børn. 

Dygtige fødselslæger verden over arbejder med emnet og kan 
fortælle Dem, at svangerskab ved kunstig befrugtning forløber 
aldeles som et normalt svangerskab. 

Og I barnløse ægtepar, for hvem et lille barn hidtil har været 
noget, I kun kunne drømme om, for jer har videnskabsmænd og 
læger fundet frem til en metode, som betyder en fuldkommen 
omvæltning, og som kan sikre lykke og tilfredshed i hidtil 
utilfredsstillende barnløse ægteskaber! 

* 

En udtalelse i Politiken af læge Hans Brenaa : 

I en kronik i Politiken for nylig blev blandt andet skrevet: »Nu lever vi 
i en verden, der uden forargelse opretter »sædbanker« for fremstilling af 
reagensglasbørn, som kvægavlerne opretter tyrecentraler til kunstig be¬ 
frugtning af deres køer. Dette er kun en detalje i den almindelige moralske 
forfaldsproces, men en meget væsentlig detalje: Vi besudler det største af 
alt : Liv og død — og vi forarges ikke —« 

Jo, vi forarges over, at man kan udtrykke sig så uforstående om det, der 
for mange mennesker er et lys af håb i deres tunge byrde af ufuldkom¬ 
menhed og manglende mening med livet. 

Hvilke »tyrecentraler« og »køer«, der sigtes til — er ubegribeligt. Kan 
kun forstås som de trisstemte ægtepar og kvinder, som ser deres inderste 
og smukke ønske om at give livet til et nyt menneske uopfyldt — og een 
ting står vel fast: At den største oplevelse af livets mening får menne¬ 
sket med barnet. Hvorfor så slå brutalt til dem, som uden egen skyld 
føler sig udenfor, når de kan hjælpes? 

Nej, lad os stoppe op der og afholde os fra sensationslysten« forargelse 
over det, som alle andre tager som selvfølgeligt privatliv, og ikke be¬ 
sudle det største af alt — livet! 

